NCL มั่นใจรายได้ปี 65 โตแกร่ง เล็งลงทุนธุรกิจใหม่ ต่อยอดขนส่งโลจิสติกส์
NCL ส่งซิกครึ่งปีหลังโตต่อ หลังสถานการณ์โควิดดีขึ้น เผยอยู่ระหว่างมองหาโอกาสลงทุนธุรกิจใหม่ ต่อยอดขนส่งโลจิสติกส์ เพิ่มฐานรายได้และกระจายความเสี่ยงทางธุรกิจ มั่นใจรายได้ปี 65 โตแกร่ง 
NCL ส่งซิกครึ่งปีหลังโตต่อ หลังสถานการณ์โควิดดีขึ้น เผยอยู่ระหว่างมองหาโอกาสลงทุนธุรกิจใหม่ ต่อยอดขนส่งโลจิสติกส์ มั่นใจรายได้ปี 65 โตแกร่ง
24 ส.ค. 2565

นายพงษ์เทพ วิชัยกุล กรรมการผู้จัดการ บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL คาดว่าทิศทางการดำเนินธุรกิจในช่วงครึ่งปีหลังยังคงมีแนวโน้มเติบโตต่อเนื่อง หลังจากสถานการณ์โควิด-19 เริ่มดีขึ้น ประกอบกับค่าระวางเรือยังทรงตัวอยู่ในระดับที่ดีเมื่อเทียบกับอดีตที่ผ่านมา ดังนั้นรายได้ในปีนี้จึงมีโอกาสเติบโตจากปีก่อนที่ทำได้ 1,923.89 ล้านบาท
“ตามเป้าหมายของบริษัทที่ต้องการเพิ่มฐานรายได้และกระจายความเสี่ยงทางธุรกิจ จึงพยายามมองหาธุรกิจใหม่ๆ ที่มีศักยภาพในอนาคต เพื่อมาต่อยอดธุรกิจขนส่งโลจิสติกส์ให้เติบโตมากยิ่งขึ้น ซึ่งขณะนี้อยู่ระหว่างดำเนินการในหลายๆ โปรเจค รวมทั้ง ธุรกิจ Digital Content ที่จะช่วยสนับสนุนและเป็นปัจจัยบวกที่ผลักดันให้ภาพธุรกิจของของ NCL ในอนาคตเติบโตได้อย่างมีนัยสำคัญ” นายพงษ์เทพ กล่าว
ส่วนผลการดำเนินงานของบริษัทในไตรมาส 2/65 มีรายได้รวมอยู่ที่ 571.9 ล้านบาท ส่วน 6 เดือนแรกสิ้นสุดมิถุนายน 2565 มีรายได้อยู่ที่ 1,161.3 ล้านบาท โดยในไตรมาสดังกล่าวรายได้ยังคงเติบโตเมื่อเทียบกับช่วงเดียวกันของปีก่อนจากความต้องการใช้บริการที่ยังคงสูงอย่างต่อเนื่อง
นอกจากนี้บริษัทยังได้พัฒนาช่องทางการหารายได้ใหม่ไม่ว่าจะเป็นรายได้จากธุรกิจโกดังเก็บสินค้า ธุรกิจดิจิทัลและการรับงานโครงการมากขึ้น เพื่อกระจายความเสี่ยงจากปัจจัยภายนอกให้ได้มากที่สุด
สำหรับธุรกิจของบริษัท ประกอบด้วย 1. ธุรกิจบริการขนส่งครบวงจร (Freight Forwarder) 2. ธุรกิจบริการตู้และขนส่งแบบไม่เต็มตู้ (NVOCC) 3. ธุรกิจบริการขนส่งทางบกและโกดังสินค้า (Land and Warehouse) และ 4. ธุรกิจอื่นๆ (การขายน้ำยาฟอกไต ซึ่งบริษัทถือหุ้นร้อยละ 52.8 ของบริษัท เกรซ วอเทอร์ เมด)
“ภายหลังจากที่มีการซื้อขายหุ้นผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) เมื่อวันที่ 16 สิงหาคม 2565 ที่ผ่านมา จำนวนรวม 62,404,245 หุ้น หรือคิดเป็นร้อยละ 11.81 ส่งผลให้โครงสร้างการถือหุ้นรายใหญ่ของบริษัทเปลี่ยนแปลง โดยตนเองขึ้นเป็นผู้ถือหุ้นอันดับ 1 ของ NCL แทนนายกิตติ พัวถาวรสกุล ที่เป็นผู้ถือหุ้นอันดับ 2 และบริษัท ไทยเอ็นวีดีอาร์ จำกัด เป็นผู้ถือหุ้นอันดับ 3” นายพงษ์เทพ กล่าว
ทั้งนี้การเปลี่ยนแปลงโครงสร้างผู้ถือหุ้นดังกล่าวไม่มีผลกระทบต่อการบริหารงานและโครงสร้างการจัดการของบริษัท แต่อย่างใด บริษัทยังคงมุ่งมั่นที่จะพัฒนาความเชี่ยวชาญในการเป็นผู้ให้บริการด้านโลจิสติกส์แบบครบวงจร ได้มาตรฐานสากล ซึ่งจะเป็นทางเลือกแรกและทางเลือกที่ดีที่สุดให้แก่ลูกค้าและคู่ค้าของบริษัท เพื่อเป้าหมายในการดำเนินธุรกิจ คือการเป็นมืออาชีพในการช่วยลดต้นทุนด้านโลจิสติกส์เพิ่มประสิทธิภาพและสร้างความพึงพอใจให้แก่ลูกค้าให้มากที่สุด
ขณะที่ล่าสุดวันนี้ (24 ส.ค.65) บริษัทได้จัดตั้งบริษัท โกลเด้น ซัพพลาย จำกัด เพื่อประกอบธุรกิจเพื่อจัดซื้อจัดหา และธุรกิจ Fulfillment ด้วยทุนจดทะเบียน 10,000,000 บาท จำนวน 100,000 หุ้น หุ้นละ 100 บาท